Document ID: 32009D0560

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Ιουλίου 2009 για την έγκριση ορισμένων τροποποιημένων προγραμμάτων εκρίζωσης και επιτήρησης των ασθενειών των ζώων και των ζωοανθρωπονόσων για το 2009, και για την τροποποίηση της απόφασης 2008/897/ΕΚ όσον αφορά την ανακατανομή της χρηματοδοτικής συνδρομής της Κοινότητας σε ορισμένα κράτη μέλη για τα προγράμματα που εγκρίθηκαν από την εν λόγω απόφαση [κοινοποιηθείσα υπό τον αριθμό Ε(2009) 5475] (2009/560/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 24 παράγραφοι 5 και 6 και το άρθρο 25 παράγραφοι 1 και 2, Εκτιμώντας τα ακόλουθα: (1) Η απόφαση 90/424/ΕΟΚ ορίζει τις διαδικασίες που διέπουν τη χρηματοδοτική συνδρομή της Κοινότητας στα προγράμματα εκρίζωσης, ελέγχου και επιτήρησης των ασθενειών των ζώων και των ζωοανθρωπονόσων. (2) Η απόφαση 2008/897/ΕΚ της Επιτροπής, της 28ης Νοεμβρίου 2008, για την έγκριση των ετήσιων και των πολυετών εθνικών προγραμμάτων για την εκρίζωση, τον έλεγχο και την επιτήρηση ορισμένων νόσων των ζώων και ζωοανθρωπονόσων τα οποία υπέβαλαν τα κράτη μέλη για το έτος 2009 και τα επόμενα έτη, καθώς και της χρηματοδοτικής συμμετοχής της Κοινότητας στα προγράμματα αυτά (2) εγκρίνει ορισμένα εθνικά προγράμματα και καθορίζει το ποσοστό και το μέγιστο ποσό της χρηματοδοτικής συνδρομής της Κοινότητας για κάθε πρόγραμμα που υποβάλλεται από τα κράτη μέλη. (3) Το Βέλγιο, η Δανία, η Ιρλανδία, η Ισπανία, η Γαλλία, η Λεττονία, η Λιθουανία, οι Κάτω Χώρες, η Πορτογαλία και η Φινλανδία έχουν υποβάλει τροποποιημένα προγράμματα εκρίζωσης και επιτήρησης του καταρροïκού πυρετού του προβάτου. (4) Η Επιτροπή εξέτασε τα εν λόγω τροποποιημένα προγράμματα τόσο από κτηνιατρική όσο και από οικονομική άποψη. Διαπιστώθηκε ότι τα προγράμματα αυτά είναι σύμφωνα με τη σχετική κοινοτική κτηνιατρική νομοθεσία, και ιδίως με τα κριτήρια που προβλέπονται στην απόφαση 2008/341/ΕΚ της Επιτροπής, της 25ης Απριλίου 2008, σχετικά με τον καθορισμό κοινοτικών κριτηρίων για τα εθνικά προγράμματα εκρίζωσης, ελέγχου και επιτήρησης ορισμένων ζωικών ασθενειών και ζωονόσων (3). Τα προγράμματα αυτά πρέπει συνεπώς να εγκριθούν. (5) H Δανία, η Ισπανία, η Ιταλία, το Λουξεμβούργο, οι Κάτω Χώρες, η Πορτογαλία, η Φινλανδία και το Ηνωμένο Βασίλειο έχουν υποβάλει τροποποιημένα προγράμματα επιτήρησης των μεταδοτικών σπογγωδών εγκεφαλοπαθειών (ΜΣΕ). (6) Η Επιτροπή εξέτασε τα εν λόγω τροποποιημένα προγράμματα τόσο από κτηνιατρική όσο και από οικονομική άποψη. Διαπιστώθηκε ότι τα προγράμματα αυτά είναι σύμφωνα με τη σχετική κοινοτική κτηνιατρική νομοθεσία, και ιδίως με τα κριτήρια που προβλέπονται στην απόφαση 2008/341/ΕΚ. Τα προγράμματα αυτά πρέπει συνεπώς να εγκριθούν. (7) Με την απόφαση 2007/782/ΕΚ της Επιτροπής, της 30ής Νοεμβρίου 2007, για την έγκριση των ετήσιων και των πολυετών εθνικών προγραμμάτων για την εκρίζωση, τον έλεγχο και την επιτήρηση ορισμένων νόσων των ζώων και ζωοανθρωπονόσων τα οποία υπέβαλαν τα κράτη μέλη για το έτος 2008 και τα επόμενα έτη, καθώς και της χρηματοδοτικής συμμετοχής της Κοινότητας στα προγράμματα αυτά (4) εγκρίθηκε για τη Σλοβενία πολυετές πρόγραμμα εκρίζωσης της λύσσας. Το δεύτερο έτος του εν λόγω προγράμματος εγκρίθηκε με την απόφαση 2008/897/ΕΚ. (8) Η Σλοβενία έχει υποβάλει τροποποιημένη έκδοση του προγράμματος για το δεύτερο έτος του πολυετούς προγράμματός της για την εκρίζωση της λύσσας. Η Επιτροπή εξέτασε το εν λόγω τροποποιημένο πρόγραμμα τόσο από κτηνιατρική όσο και από οικονομική άποψη. Διαπιστώθηκε ότι το πρόγραμμα αυτό είναι σύμφωνο με τη σχετική κοινοτική κτηνιατρική νομοθεσία, και ιδίως με τα κριτήρια που προβλέπονται στην απόφαση 2008/341/ΕΚ. Το τροποποιημένο αυτό πρόγραμμα πρέπει συνεπώς να εγκριθεί. (9) Με την απόφαση 2008/897/ΕΚ εγκρίθηκαν τα εθνικά προγράμματα εκρίζωσης και επιτήρησης του καταρροïκού πυρετού του προβάτου, συμπεριλαμβανομένων των εκστρατειών εμβολιασμού κατά της εν λόγω νόσου το 2009. Εντούτοις, οι δαπάνες του εμβολιασμού δεν περιελήφθησαν στις δαπάνες που είναι επιλέξιμες για χρηματοδοτική συνδρομή της Κοινότητας. (10) Ενόψει της επιδημιολογικής κατάστασης στα σχετικά κράτη μέλη, είναι σκόπιμο να περιληφθούν οι δαπάνες του εμβολιασμού στις δαπάνες που είναι επιλέξιμες για χρηματοδοτική συνδρομή της Κοινότητας. Συνεπώς, είναι σκόπιμο να διατεθούν πρόσθετα κεφάλαια για τη χρηματοδότηση των προγραμμάτων εκρίζωσης και επιτήρησης του καταρροïκού πυρετού του προβάτου στα εν λόγω κράτη μέλη, τα οποία εγκρίθηκαν με την απόφαση 2008/897/ΕΚ. (11) Ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (5), όπως τροποποιήθηκε πρόσφατα με τον κανονισμό (ΕΚ) αριθ. 103/2009 της Επιτροπής (6), προβλέπει αυστηρότερες απαιτήσεις συμμόρφωσης στην περίπτωση του γάλακτος το οποίο παράγεται από κοπάδια που έχουν μολυνθεί από την κλασική τρομώδη νόσο των προβάτων. (12) Στις 18 Μαρτίου 2009 η Κύπρος υπέβαλε νέο, πολυετές πρόγραμμα επιτήρησης και εκρίζωσης της τρομώδους νόσου των προβάτων, προσαρμοσμένο σ’ αυτή την πρόσφατη τροποποίηση του κανονισμού (ΕΚ) αριθ. 999/2001. Το εν λόγω πρόγραμμα αντικαθιστά το εθνικό πρόγραμμα εκρίζωσης της τρομώδους νόσου σ’ αυτό το κράτος μέλος για το 2009, το οποίο είχε εγκριθεί με την απόφαση 2008/897/ΕΚ. (13) Λόγω της εξαιρετικής αυτής κατάστασης, η Κύπρος ζήτησε να λάβει για το πρόγραμμα χρηματοδοτική συμμετοχή άνω του 50 % των δαπανών σφαγής των ζώων που έχουν μολυνθεί από την τρομώδη νόσο των προβάτων. Η Επιτροπή εξέτασε το εν λόγω πρόγραμμα τόσο από κτηνιατρική όσο και από οικονομική άποψη. Διαπιστώθηκε ότι το πρόγραμμα αυτό είναι σύμφωνο με τη σχετική κοινοτική κτηνιατρική νομοθεσία, και ιδίως με τα κριτήρια που προβλέπονται στην απόφαση 2008/341/ΕΚ. Το πρόγραμμα αυτό πρέπει συνεπώς να εγκριθεί. (14) Λόγω του γεγονότος ότι πολύ υψηλό ποσοστό των κοπαδιών αιγοπροβάτων στην Κύπρο έχουν μολυνθεί από την κλασική τρομώδη νόσο, η Κύπρος υποχρεούται να προβεί σε επιλεκτική θανάτωση εξαιρετικά υψηλού αριθμού ζώων σε σύντομο χρονικό διάστημα, προκειμένου να συμμορφωθεί με τις απαιτήσεις της σχετικής κοινοτικής νομοθεσίας. (15) Λόγω της εξαιρετικής αυτής κατάστασης, είναι σκόπιμο να προβλεφθεί υψηλότερο επίπεδο χρηματοδοτικής συνδρομής της Κοινότητας στο πρόγραμμα επιτήρησης και εκρίζωσης της τρομώδους νόσου των προβάτων στο εν λόγω κράτος μέλος. Επιπλέον, οι δαπάνες για το προσωπικό που προσλαμβάνεται ειδικά για την εκτέλεση εργασιών στο πλαίσιο του προγράμματος και οι δαπάνες για την καταστροφή των σφαγίων πρέπει να περιληφθούν στις δαπάνες που είναι επιλέξιμες για χρηματοδοτική συνδρομή της Κοινότητας στο πλαίσιο του συγκεκριμένου προγράμματος. (16) Η έγκριση των τροποποιημένων προγραμμάτων με την παρούσα απόφαση έχει αντίκτυπο στα ποσά που απαιτούνται για την υλοποίηση των προγραμμάτων, τα οποία εγκρίθηκαν με την απόφαση 2008/897/ΕΚ. Το μέγιστο ποσό της χρηματοδοτικής συνδρομής της Κοινότητας για ορισμένα προγράμματα πρέπει να αναπροσαρμοστεί ανάλογα. (17) Συνεπώς, η απόφαση 2008/897/ΕΚ πρέπει να τροποποιηθεί ανάλογα. (18) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα τροποποιημένα προγράμματα επιτήρησης και εκρίζωσης του καταρροϊκού πυρετού του προβάτου, που υποβλήθηκαν από το Βέλγιο στις 29 Ιανουαρίου 2009, τη Δανία στις 20 Απριλίου 2009, την Ιρλανδία στις 16 Φεβρουαρίου 2009, την Ισπανία στις 6 Μαρτίου 2009, τη Γαλλία στις 2 Φεβρουαρίου 2009, τις Κάτω Χώρες στις 8 Δεκεμβρίου 2008, τη Λεττονία στις 20 Φεβρουαρίου 2009, τη Λιθουανία στις 20 Φεβρουαρίου 2009, την Πορτογαλία στις 20 Φεβρουαρίου 2009 και τη Φινλανδία στις 7 Ιανουαρίου 2009, εγκρίνονται για την περίοδο από 1ης Ιανουαρίου 2009 έως 31 Δεκεμβρίου 2009. Άρθρο 2 Τα τροποποιημένα προγράμματα επιτήρησης των μεταδοτικών σπογγωδών εγκεφαλοπαθειών, που υποβλήθηκαν από τη Δανία στις 18 Μαρτίου 2009, την Ισπανία στις 7 Απριλίου 2009, την Ιταλία στις 29 Ιανουαρίου 2009, το Λουξεμβούργο στις 16 Μαρτίου 2009, τις Κάτω Χώρες στις 20 Φεβρουαρίου 2009, την Πορτογαλία στις 4 Μαρτίου 2009, τη Φινλανδία στις 27 Φεβρουαρίου 2009 και το Ηνωμένο Βασίλειο στις 26 Ιανουαρίου 2009, εγκρίνονται για την περίοδο από 1ης Ιανουαρίου 2009 έως 31 Δεκεμβρίου 2009. Άρθρο 3 Το δεύτερο έτος του πολυετούς προγράμματος εκρίζωσης της λύσσας, όπως τροποποιήθηκε, που υποβλήθηκε από τη Σλοβενία στις 23 Απριλίου 2009, εγκρίνεται για την περίοδο από 1ης Ιανουαρίου 2009 έως 31 Δεκεμβρίου 2009. Άρθρο 4 Η απόφαση 2008/897/ΕΚ τροποποιείται ως εξής: 1. Στο άρθρο 4, οι παράγραφοι 2 και 3 αντικαθίστανται από το ακόλουθο κείμενο: «2. Η χρηματοδοτική συνδρομή της Κοινότητας ανέρχεται στο 50 % των δαπανών που επιβαρύνουν κάθε κράτος μέλος που αναφέρεται στην παράγραφο 1 για τις δαπάνες όσον αφορά τον εμβολιασμό, τις εργαστηριακές δοκιμές με σκοπό την ιολογική, την ορολογική και την εντομολογική επιτήρηση, καθώς και την αγορά παγίδων και εμβολίων, και δεν υπερβαίνει τα ακόλουθα ποσά: α) 4 450 000 EUR για το Βέλγιο· β) 5 000 EUR για τη Βουλγαρία· γ) 2 350 000 EUR για την Τσεχική Δημοκρατία· δ) 50 000 EUR για τη Δανία· ε) 15 700 000 EUR για τη Γερμανία· στ) 180 000 EUR για την Εσθονία· ζ) 800 000 EUR για την Ιρλανδία· η) 50 000 EUR για την Ελλάδα· θ) 21 000 000 EUR για την Ισπανία· ι) 57 000 000 EUR για τη Γαλλία· ια) 3 000 000 EUR για την Ιταλία· ιβ) 460 000 EUR για τη Λεττονία· ιγ) 0 EUR για τη Λιθουανία· ιδ) 510 000 EUR για το Λουξεμβούργο· ιε) 1 400 000 EUR για την Ουγγαρία· ιστ) 5 000 EUR για τη Μάλτα· ιζ) 50 000 για τις Κάτω Χώρες· ιη) 3 350 000 EUR για την Αυστρία· ιθ) 500 000 EUR για την Πολωνία· κ) 5 300 000 EUR για την Πορτογαλία· κα) 250 000 EUR για τη Ρουμανία· κβ) 910 000 EUR για τη Σλοβενία· κγ) 820 000 EUR για τη Φινλανδία· κδ) 1 550 000 EUR για τη Σουηδία. 3. Τα μέγιστα ποσά των δαπανών που επιστρέφονται στα κράτη μέλη για τα προγράμματα που αναφέρονται στην παράγραφο 1 δεν υπερβαίνουν κατά μέσο όρο τα ακόλουθα ποσά: α) για δοκιμή ELISA: 2,5 EUR ανά δοκιμή· β) για δοκιμή PCR: 10 EUR ανά δοκιμή· γ) για την αγορά μονοδύναμων εμβολίων 0,3 EUR ανά δόση· δ) για την αγορά διδύναμων εμβολίων 0,45 EUR ανά δόση· ε) για τον εμβολιασμό των βοοειδών, 1,50 EUR ανά εμβολιαζόμενο βοοειδές, ανεξάρτητα από τον αριθμό και το είδος των δόσεων εμβολίων που χρησιμοποιούνται· στ) για τον εμβολιασμό των αιγοπροβάτων, 0,75 EUR ανά εμβολιαζόμενο αιγοπρόβατο, ανεξάρτητα από τον αριθμό και το είδος των δόσεων εμβολίων που χρησιμοποιούνται». 2. Στο άρθρο 9 παράγραφος 2 στοιχείο ιβ), το ποσό των 1 800 000 EUR αντικαθίσταται από το ποσό των 50 000 ευρώ. 3. Στο άρθρο 13 παράγραφος 2 στοιχείο ε), το ποσό των 370 000 EUR αντικαθίσταται από το ποσό των 530 000 ευρώ. 4. Παρεμβάλλεται το ακόλουθο άρθρο 15α: «Άρθρο 15a Τρομώδης νόσος των προβάτων 1. Τα πολυετές πρόγραμμα επιτήρησης και εκρίζωσης της τρομώδους νόσου των προβάτων, που υποβλήθηκε από την Κύπρο στις 18 Μαρτίου 2009, εγκρίνεται για την περίοδο από 1ης Ιανουαρίου 2009 έως 31 Δεκεμβρίου 2010. 2. Η χρηματοδοτική συνδρομή της Κοινότητας ανέρχεται: α) στο 100 % των δαπανών που επιβαρύνουν την Κύπρο προκειμένου να διεξάγει ταχείες δοκιμές και κύριες μοριακές δοκιμές· β) στο 75 % των δαπανών που επιβαρύνουν την Κύπρο για την αποζημίωση των ιδιοκτητών για την αξία των ζώων τους τα οποία θανατώνονται και καταστρέφονται σύμφωνα με το πρόγραμμά της για την επιτήρηση και εκρίζωση της τρομώδους νόσου των προβάτων· γ) στο 50 % των δαπανών για: i) την ανάλυση δειγμάτων για τον προσδιορισμό γονοτύπου, ii) την αγορά παρασκευασμάτων που χρησιμοποιούνται για την ευθανασία των ζώων, iii) το προσωπικό που προσλαμβάνεται ειδικά για την εκτέλεση εργασιών στο πλαίσιο του προγράμματος, iv) την καταστροφή των σφαγίων. 3. Τα μέγιστα ποσά των δαπανών που επιστρέφονται στην Κύπρο για το πρόγραμμα που αναφέρεται στην παράγραφο 1 δεν υπερβαίνουν κατά μέσο όρο τα ακόλουθα ποσά: α) 30 EUR ανά δοκιμή, για τις δοκιμές που διεξάγονται στα αιγοπρόβατα, όπως αναφέρεται στο παράρτημα III κεφάλαιο Α μέρος II του κανονισμού (ΕΚ) αριθ. 999/2001· β) 175 EUR ανά δοκιμή, για τις κύριες μοριακές δοκιμές διάκρισης που διεξάγονται όπως αναφέρεται στο παράρτημα X κεφάλαιο Γ σημείο 3.2 στοιχείο γ) εδάφιο i) του κανονισμού (ΕΚ) αριθ. 999/2001· γ) 10 EUR ανά δοκιμή, για δοκιμές προσδιορισμού γονοτύπου· δ) 100 EUR ανά ζώο, για κάθε πρόβατο ή αίγα που θανατώνεται και καταστρέφεται. 4. Το ποσό που δεσμεύεται για το 2009 είναι 5 400 000 ευρώ. 5. Το ποσό που δεσμεύεται για το 2010 καθορίζεται ανάλογα με την εκτέλεση του προγράμματος το 2009». Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 22 Ιουλίου 2009.

Classification Labels:
1934
311
1936
322
321

Label Descriptions:
{"1934": "Πολιτική για την υγεία", "311": "ΥΓΕΙΑ", "1936": "Ασθένειες", "322": "Διαχείριση", "321": "ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ"}

EuroVoc IDs (Original): 5283
2479
1754
5442
5881
69
2470
1154
5877

EuroVoc IDs (Expanded): 5283
2479
1754
5442
5881
69
2470
1154
5877

Dataset Source: meu

Split: train